b'\n_START_ARTICLE_\nKatolske Kirke i Danmark\n_START_PARAGRAPH_\nDen Katolske Kirke i Danmark (ogs\xc3\xa5 kaldet Den romerskkatolske kirke i Danmark) er den romerskkatolske kirkes organisation for Danmark. Den d\xc3\xa6kker hele Danmarks omr\xc3\xa5de, (herunder F\xc3\xa6r\xc3\xb8erne og Gr\xc3\xb8nland), og er en sammenslutning af lokale katolske samfund, i alt 45 sogne, der er samlet under en enkelt biskops jurisdiktion. Den Katolske Kirke i Danmark er direkte underlagt pavens universelle jurisdiktion. _NEWLINE_Stiftet har det officielle navn bisped\xc3\xb8mmet K\xc3\xb8benhavn og har sit s\xc3\xa6de ved den katolske domkirke Sankt Ansgars Kirke i K\xc3\xb8benhavn. Den nuv\xc3\xa6rende biskop er Czeslaw Kozon. Han er medlem af et r\xc3\xa5dgivende organ ved navn Skandinaviens biskopskonference._NEWLINE_Katolicismen var Danmarks officielle religion fra senvikingetiden omkring 1000 til reformationen i 1536. Derefter var katolicismen forbudt i Danmark i l\xc3\xa6ngere tid, men blev atter tilladt ved indf\xc3\xb8relsen af fuld religionsfrihed med grundloven af 1849, og siden er der igen vokset en katolsk menighed frem, der i dag t\xc3\xa6ller ca. 50.000 danskere.\n_START_SECTION_\nHistorie\n_START_PARAGRAPH_\nKristendommen i dens katolske form blev f\xc3\xb8rst indf\xc3\xb8rt til Danmark af mission\xc3\xa6rer i begyndelsen af det ottende \xc3\xa5rhundrede. Kristendommen blev definivt hele kongerigets religion ved kong Knud den Stores d\xc3\xa5b. _NEWLINE_I 1517 opslog Martin Luther sine 95 teser p\xc3\xa5 kirked\xc3\xb8ren i Wittenberg. Dermed begyndte den langvarige religionsomv\xc3\xa6ltning kaldet Reformationen, efterfulgt af modreformationen. Det blev den st\xc3\xb8rste omv\xc3\xa6ltning for kirken i nyere tid, da Luthers id\xc3\xa9er fremtvang en opsplitning af den samlede vestlige (latinske) kristendom. Tredive\xc3\xa5rskrigen hundrede \xc3\xa5r senere var i h\xc3\xb8j grad afledt af den kirkelige splittelse._NEWLINE_I 1536 blev reformationen gennemf\xc3\xb8rt i Danmark, hvorefter katolicisme eller andre religioner udover den lutherske udgave af kristendommen ikke var tilladt i Danmark._NEWLINE_I 1849 blev religionsfrihedens fuldkomne indf\xc3\xb8relse p\xc3\xa5begyndt med Junigrundloven. Dermed blev ogs\xc3\xa5 katolicisme igen tilladt i Danmark. Omkring 1850 fandtes cirka 1.000 katolikker i Danmark. Det tog dog en del \xc3\xa5r, f\xc3\xb8r Den Katolske Kirke tog konsekvensen af de nye muligheder, da biskoppen af Osnabr\xc3\xbcck Paul Melchens i 1860 kom til K\xc3\xb8benhavn og meddelte firmelsens sakramente. Administrativt tilh\xc3\xb8rte Danmark det Nordiske vikariat, som blev varetaget af biskoppen af Osnabr\xc3\xbcck._NEWLINE_I 1868 blev Danmark oph\xc3\xb8jet til et selvst\xc3\xa6ndigt apostolsk pr\xc3\xa6fektur, og sognepr\xc3\xa6sten ved Sankt Ansgar Kirke Hermann Gr\xc3\xbcder (1828-1883) blev udn\xc3\xa6vnt til pr\xc3\xa6fekt af Vatikanet. Fra de dengang to sogne, K\xc3\xb8benhavn (ca. 1640) og Fredericia (1674), kom sidenhen seks nye til: Odense og Randers i 1867, Horsens i 1872, \xc3\x85rhus i 1873, Kolding i 1882 og Svendborg i 1883. _NEWLINE_I 1892 blev Danmark oph\xc3\xb8jet til et apostolsk vikariat, og pr\xc3\xa6fekt Johannes von Euch (1834-1922) blev apostolsk vikar og dermed bispeviet. De danske katolikker havde nu deres egen biskop. Antallet af sogne steg fra 8 til 28, og udenlandske ordenssamfund (redemptorister, Montfortanere, kamillianere, Vincentpr\xc3\xa6ster, Skt. Josephs\xc3\xb8stre, Vincents\xc3\xb8stre, Hedvigs\xc3\xb8stre m.m.) etablerede sig med kirker, skoler og sygehuse. I 1953 oph\xc3\xb8jedes Danmark officielt til et selvst\xc3\xa6ndigt og normalt katolsk bisped\xc3\xb8mme (Bisped\xc3\xb8mmet K\xc3\xb8benhavn). Biskoppen af K\xc3\xb8benhavn Czeslaw Kozon har siden 1995 v\xc3\xa6ret biskop for de danske katolikker.\n_START_SECTION_\nRomerskkatolske institutioner\n_START_PARAGRAPH_\nDet eneste katolske gymnasium i Danmark er placeret p\xc3\xa5 \xc3\x98sterbro og hedder Niels Steensens Gymnasium. Hertil er knyttet en folkeskole der r\xc3\xa6kker fra 6. klassetrin og opefter. _NEWLINE_Sankt Andreas Bibliotek (SAB) er Det katolske Bisped\xc3\xb8mme K\xc3\xb8benhavns offentlige teologiske bibliotek._NEWLINE_G\xc3\xa5rdejer Jens Busk (d\xc3\xb8de i 1908) fra \xc3\x85es ved Hovedg\xc3\xa5rd nord for Horsens, var en af de f\xc3\xb8rste danske b\xc3\xb8nder siden reformationen, som konverterede til den katolske kirke. Som rigsdagsmand fik han i starten af det 20. \xc3\xa5rhundrede gennemf\xc3\xb8rt statsst\xc3\xb8tte til de katolske skoler, der i dag genfindes som den offentlige st\xc3\xb8tte til samtlige friskoler.'